**ՈՐՈՇՈՒՄ**

|  |  |  |
| --- | --- | --- |
| «20» դեկտեմբերի 2023թ. |  | № Հ/875-2023-3/06-Ա |

**ՏՈՒԳԱՆՔ ՆՇԱՆԱԿԵԼՈՒ ՄԱՍԻՆ**

 Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմնի (այսուհետ՝ Տեսչական մարմին) ղեկավար Գարեգին Խաչատրյանս, ուսումնասիրելով 2023 թվականի դեկտեմբերի 01-ի Վարչական վարույթ հարուցելու մասին № Հ/875-2023-1/06-Ա որոշմամբ հարուցված վարչական վարույթի (այսուհետ՝ Վարույթ) նյութերը՝

**ՊԱՐԶԵՑԻ**

«ՀԱՅՐ ԵՎ ՈՐԴԻ ՀԱՐՈՅԱՆՆԵՐ» սահմանափակ պատասխանատվությամբ ընկերության (ՀՎՀՀ՝ 05305709, այսուհետ՝ Ընկերության) կողմից քաղաք Երևան, Իսակովի պողոտա 22/7 հասցեում շահագործվում է արտադրական վտանգավոր օբյեկտ (այսուհետ՝ ԱՎՕ)՝ հեղուկացված ածխաջրածնային գազի լցակայան։

Տեսչական մարմնի ղեկավարի 2023 թվականի նոյեմբերի 22-ի թիվ Հ/875-2023 հանձնարարագրի հիման վրա, Տեսչական մարմնի մասնագետների կողմից հրդեհատեխնիկական հետազոտություն է իրականացվել Ընկերության վերոնշյալ գործունեության հասցեում։

Համաձայն 27.11.2023թ. կազմված թիվ Հ/875-2023 արձանագրության՝ Ընկերության կողմից վերոհիշյալ արտադրական վտանգավոր օբյեկտը փաստացի շահագործվել է առանց արտադրական վտանգավոր օբյեկտների հաշվառման գրանցմատյանում ռեեստր գրանցման և առանց տեխնիկական անվտանգության փորձաքննության դրական եզրակացության առկայության։

Տեսչական մարմնի ղեկավարի 2023 թվականի դեկտեմբերի 01-ի Վարչական վարույթ հարուցելու մասին № Հ/875-2023-1/06-Ա որոշմամբ հարուցվել է վարչական վարույթ՝ Ընկերության կողմից առանց արտադրական վտանգավոր օբյեկտների ռեեստրում գրանցման և տեխնիկական անվտանգության ամենամյա փորձաքննության անցկացման ԱՎՕ շահագործման հարցի քննության վերաբերյալ, միաժամանակ տրվել է թիվ Հ/875-2023-Դ/06-Ա «Արտադրական վտանգավոր օբյեկտի շահագործման արգելման վերաբերյալ» կարգադրագիրը։

Ներքին գործերի նախարարության փրկարար ծառայության 2023թ. դեկտեմբերի 19-ի թիվ № 44/93/8/151371-23 գրությամբ Տեսչական մարմին ներկայացվել է տեղեկատվություն առ այն, Ներքին գործերի նախարարության փրկարար ծառայության կողմից վարվող արտադրական վտանգավոր օբյեկտների ռեեստրում «ՀԱՅՐ ԵՎ ՈՐԴԻ ՀԱՐՈՅԱՆՆԵՐ» ՍՊԸ-ի անվամբ ք.Երևան, Իսակովի պողոտա 22/7 հասցեում հեղուկացված ածխաջրածնային գազի լցակայան չի գրանցվել:

**«Տեխնիկական անվտանգության ապահովման պետական կարգավորման մասին» օրենքի (այսուհետ նաև՝ Օրենք) 4-րդ հոդվածի համաձայն՝**

***արտադրական վտանգավոր օբյեկտ շահագործող անձ****` Հայաստանի Հանրապետության տարածքում սույն օրենքի 6-րդ հոդվածով սահմանված բնորոշմանը համապատասխանող օբյեկտ փաստացի շահագործող, շահագործման նպատակով նախապատրաստող ֆիզիկական անձ կամ կազմակերպություն, այդ թվում` օտարերկրյա, պետական և տեղական ինքնակառավարման մարմիններ` անկախ տվյալ օբյեկտի նկատմամբ առկա իրավունքի բնույթից*.

**Օրենքի 6-րդ հոդվածի 1-ին մասի 4-րդ կետի համաձայն՝** *սույն օրենքի իմաստով արտադրական վտանգավոր օբյեկտ են համարվում՝ նավթամթերքների, հեղուկ գազի, բնական (սեղմված) գազի, հաստատուն և շարժական լցավորման կայաններ, գազագլանաանոթային սարքավորումներ, տեխնոլոգիական նպատակներով գազ օգտագործող օբյեկտներ, գազապահեստարաններ.*

Տվյալ պարագայում, Ընկերության կողմից ՀՀ, Կոտայքի մարզ, քաղաք Աբովյան, Սահմանադրության հրապարակ հասցեում շահագործվող բենզալցակայանը Օրենքի իմաստով համարվում է արտադրական վտանգավոր օբյեկտ։

**Օրենքի 4-րդ հոդվածի համաձայն՝** արտադրական վտանգավոր օբյեկտ շահագործող անձ` *Հայաստանի Հանրապետության տարածքում սույն օրենքի 6-րդ հոդվածով սահմանված բնորոշմանը համապատասխանող օբյեկտ փաստացի շահագործող, շահագործման նպատակով նախապատրաստող ֆիզիկական անձ կամ կազմակերպություն, այդ թվում` օտարերկրյա, պետական և տեղական ինքնակառավարման մարմիններ` անկախ տվյալ օբյեկտի նկատմամբ առկա իրավունքի բնույթից.*

Մասնավորապես արտադրական վտանգավոր օբյեկտ շահագործող անձ են հանդիսանում՝

1. Օրենքի 6-րդ հոդվածով սահմանված բնորոշմանը համապատասխանող օբյեկտ փաստացի շահագործող անձը, կամ
2. Օրենքի 6-րդ հոդվածով սահմանված բնորոշմանը համապատասխանող օբյեկտ շահագործման նպատակով նախապատրաստող անձը։

Վերոնշյալ իրավանորմերի բովանդակությունից ակնհայտ է, որ արտադրական վտանգավոր օբյեկտ շահագործող անձ եզրույթն օրենքում օգտագործվում է նույնացնելու համար այն անձանց, որոնք Օրենքի իմաստով արտադրական վտանգավոր օբյեկտի բնորոշմանը համապատասխանող գույք ձեռք բերելու և/կամ տիրապետման տակ ունենալու պահից, անկախ առկա իրավունքի բնույթից, ստանձնում են Օրենքի 19-րդ հոդվածով նախատեսված պարտականությունները, մասնավորապես՝ արտադրական վտանգավոր օբյեկտ շահագործող անձը պարտավոր է տեխնիկական անվտանգության ոլորտի օրենսդրությանը համապատասխան` արտադրական վտանգավոր օբյեկտը ներկայացնել գրանցման ռեեստրում, ինչպես նաև պարտավոր է ապահովել տեխնիկական անվտանգության փորձաքննության իրականացումը։

**Օրենքի 11-րդ հոդվածի 6-րդ մասի համաձայն՝** *շահագործվող արտադրական վտանգավոր օբյեկտը ենթակա է տեխնիկական անվտանգության փորձաքննության տարեկան առնվազն մեկ անգամ:*

**Օրենքի 11-րդ հոդվածի 8-րդ մասի համաձայն՝** *Տեխնիկական անվտանգության փորձաքննությունն իրականացվում է`*

*ա)* *նախագծային փաստաթղթերի նկատմամբ` նախագծման փուլի ավարտին, մինչև նախագծային փաստաթղթերի հաստատման պահը.*

*բ) գործարկվող (վերագործարկվող) արտադրական վտանգավոր օբյեկտների նկատմամբ` նախքան գործարկման (վերագործարկման) աշխատանքները սկսելը.*

*գ) շահագործվող արտադրական վտանգավոր օբյեկտների նկատմամբ` սույն օրենքով սահմանված կարգով արտադրական վտանգավոր օբյեկտների հաշվառման գրանցամատյանում (այսուհետ` ռեեստր) գրանցվելուց հետո:*

**Օրենքի 12-րդ հոդվածի 2-րդ մասի համաձայն՝** *ռեեստրում գրանցման ենթակա է Հայաստանի Հանրապետության տարածքում շահագործվող յուրաքանչյուր արտադրական վտանգավոր օբյեկտ:*

**Օրենքի 19-րդ հոդվածի 1-ին մասի «ժբ» կետի համաձայն՝** *արտադրական վտանգավոր օբյեկտ շահագործող անձը պարտավոր է ապահովել տեխնիկական անվտանգության փորձաքննության իրականացումը:*

**Օրենքի 19-րդ հոդվածի 1-ին մասի «ժդ» կետի համաձայն՝** *արտադրական վտանգավոր օբյեկտ շահագործող անձը պարտավոր է տեխնիկական անվտանգության ոլորտի օրենսդրությանը համապատասխան` արտադրական վտանգավոր օբյեկտը ներկայացնել գրանցման ռեեստրում:*

Վարչական վարույթի շրջանակներում գործի քննությունը՝ վարչական լսումները իրականացվել են 2023 թվականի դեկտեմբերի 12-ին ժամը՝ 11։00-ին։ Գործի քննությանը ներկայացել է Ընկերության լիազորված անձ Հարություն Հարությունյանը լիազորագիր տրված 12.12.2023թ. Ընկերության տնօրեն Տ.Հարոյանի կողմից։ Վերջինիս պարզաբանվեց գործի հանգամանքները, որի վերաբերյալ ներկայացած անձը հայտնեց անհամաձայնություն Կարգադրագրի 2-րդ, 3-րդ և 8-րդ կետերի մասով, խնդրեց տրամադրել ժամանակ խախտումների վերացման համար։

 Սույն գործի շրջանակներում, Տեսչական մարմնի կողմից իրականացված հետազոտության արդյունքում պարզվել է և վարույթի նյութերով հիմնավորվել է Ընկերության կողմից «Տեխնիկական անվտանգության ապահովման պետական կարգավորման մասին» օրենքի 21-րդ հոդվածով սահմանված իրավախախտման փաստը, մասնավորապես՝ Տեսչական մարմնի մասնագետների կողմից 2023 թվականի նոյեմբերի 27-ին Ընկերության գործունեության՝ քաղաք Երևան, Իսակովի պողոտա 22/7 հասցեում իրականացված հրդեհատեխնիկական հետազոտության ժամանակ հեղուկացված ածխաջրածնային գազի լցակայանը փաստացի շահագործվել է առանց արտադրական վտանգավոր օբյեկտների ռեեստրում գրանցման և տեխնիկական անվտանգության ամենամյա փորձաքննության անցկացման, ինչը նաև հաստատում է ՆԳՆ փրկարար ծառայության կողմից վարվող արտադրական վտանգավոր օբյեկտների ռեեստրից ստացված տեղեկատվությամբ։

Ինչ վերաբերում է ԱՎՕ-ի ամենամյա տեխնիկական անվտանգության փորձաքննության եզրակացության բացակայությանը, ապա Օրենքի 11-րդ հոդվածի 8-րդ մասի «գ» կետի իմաստով շահագործվող ԱՎՕ-ն փորձաքննության ենթարկվելու իրավական հնարավորություն է ստանում ռեեստրում գրանցվելուց հետո, ուստի մինչ այդ պահը արտադրական վտանգավոր օբյեկտը ամենամյա տեխնիկական անվտանգության փորձաքննություն անցնելու իրավական հնարավորություն չունի։

**Օրենքի 21-րդ հոդվածի 3-րդ մասին համաձայն՝** Սույն օրենքով սահմանված կարգով արտադրական վտանգավոր օբյեկտը ռեեստրում գրանցման չներկայացնելն առաջացնում է տուգանքի նշանակում` նվազագույն աշխատավարձի հազարապատիկի չափով:

Ելնելով վերոգրյալից և ղեկավարվելով «Վարչարարության հիմունքների և վարչական վարույթի մասին» օրենքի 58-րդ հոդվածի 1-ին մասով, «Տեխնիկական անվտանգության ապահովման պետական կարգավորման մասին» օրենքի 17.1-ին հոդվածի 1-ին մասի 3-րդ կետով և 21-րդ հոդվածի 5-րդ մասով՝

**ՈՐՈՇԵՑԻ**

1. «ՀԱՅՐ ԵՎ ՈՐԴԻ ՀԱՐՈՅԱՆՆԵՐ» սահմանափակ պատասխանատվությամբ ընկերության նկատմամբ կիրառել պատասխանատվության միջոց՝ քաղաք Երևան, Իսակովի պողոտա 22/7 հասցեում գտնվող «հեղուկացված ածխաջրածնային գազի լցակայան» տեսակի արտադրական վտանգավոր օբյեկտը ռեեստրում գրանցման չներկայացնելու համար նշանակել տուգանք` 1.000.000 (մեկ միլիոն) Հայաստանի Հանրապետության դրամի չափով։
2. Տուգանքը պետք է վճարվի Հայաստանի Հանրապետության պետական բյուջե՝ Հայաստանի Հանրապետության ֆինանսների նախարարության կենտրոնական գանձապետարանի՝ **900005001517** հաշվեհամարին՝ սույն որոշումը հանձնելու օրվանից ոչ ուշ, քան տասնհինգ օրվա ընթացքում, իսկ որոշումը բողոքարկելու դեպքում՝ բողոքն առանց բավարարման թողնելու մասին ծանուցման օրվանից ոչ ուշ, քան տասնհինգ օրվա ընթացքում:
3. Սույն որոշումը կարող է բողոքարկվել այն սահմանված կարգով հանձնելու (հանձնված համարվելու) օրվանից հետո՝ մեկամսյա ժամկետում Տեսչական մարմին կամ երկամսյա ժամկետում Հայաստանի Հանրապետության վարչական դատարան:
4. Տուգանքը սահմանվաճ ժամկետում չվճարելու դեպքում, սույն որոշման անբողոքարկելի դառնալու պահից, գումարը օրենքով սահմանված կարգով ենթակա է բռնագանձման հարկադիր եղանակով։

**Ծանոթություն։** Տուգանքի գումարը վճարելիս անհրաժեշտ է նպատակը դաշտում նշել որոշման համարը, իսկ վճարման փաստը հավաստող ապացույցը պետք է ներկայացվի Տեսչական մարմնին՝ թղթային կամ էլեկտրոնային եղանակով։

|  |  |
| --- | --- |
|  | **ԳԱՐԵԳԻՆ ԽԱՉԱՏՐՅԱՆ** |

**Երևան**